ผบ.ทบ.การันตีผบ.พล.15คุมใต้ได้แน่
กรุงเทพฯ-18 มี.ค.48พล.อ.ประวิตร วงษ์สุวรรณ ผู้บัญชาการทหารบก เปิดเผยว่า ตนเป็นคนเลือกพ.อ.สำเร็จ ศรีหร่าย ให้ไปดำรงตำแหน่งผู้บัญชาการกองพลพัฒนาและพิทักษ์ทรัพยากรด้วยตัวเอง เป็นคนมีความรู้ทางภาคใต้ดี เป็นคนเก่ง ถึงจะเป็นหน่วยงานที่ตั้งขึ้นใหม่ แต่ก็พูดคุยมอบหมายโยบายการทำงานชัดเจน ในพื้นที่ไม่มีอะไรต้องเป็นห่วง ส่วนความไม่สงบในจังหวัดชายแดนภาคใต้ ที่ยังคงมีเหตุระเบิดต่อเนื่องนั้น มีการเตรียมการระวังป้องกันดูแลชีวิตและทรัพย์สินของประชาชน และส่วนราชการอยู่แล้ว ทั้งการป้องกันและปราบปราม โดยมีกองอำนวยการเสริมสร้างสันติสุขจังหวัดชายแดนภาคใต้รับผิดชอบดูแล มีกองทัพภาคที่ 4 ให้การสนับสนุน ขอให้สบายใจได้ พล.ต.ขวัญชาติ กล้าหาญ ว่าที่แม่ทัพภาคที่ 4 กล่าวว่า ในเบื้องต้นกองทัพภาค 4 คงต้องทำหน้าที่เป็นพี่เลี้ยงให้กับกองพลพัฒนาและพิทักษ์ทรัพยากร 3 จังหวัดชายแดนภาคใต้ไปสักระยะหนึ่งก่อน คิดว่าไม่มีปัญหาในการทำงานร่วมกันแน่นอน พล.ต.ขวัญชาติ กล่าวถึงนโยบายการทำงานในตำแหน่งแม่ทัพภาค 4 ว่า ไม่มีนโยบายใหม่ เพราะจะสานต่อนโยบายเดิมให้ต่อเนื่อง จะยึดหลักให้ประชาชนเข้ามามีส่วนร่วมให้มากที่สุด สำหรับการประสานงานระหว่างทหาร ตำรวจ พลเรือน เพื่อให้เป็นเอกภาพมากขึ้นนั้น จะมีการบูรณาการการทำงานร่วมกันในระดับล่าง โดยเฉพาะในระดับหมู่บ้านและตำบลให้มากขึ้นและเต็มพื้นที่ ผมไม่รู้สึกหนักใจกับการเข้ารับตำแหน่งแม่ทัพภาค 4 เพราะทำงานพื้นที่นี้มาอย่างต่อเนื่องตั้งแต่ปี 2547 รู้ความเป็นไป รู้แนวทาง มีการแลกเปลี่ยนความคิดเห็นกับแม่ทัพภาคที่ 4 คนเก่าอยู่ตลอดเวลา พล.ต.ขวัญชาติ กล่าว 
กรุงเทพฯ-18 มี.ค.48 พล.อ.ประวิตร วงษ์สุวรรณ ผู้บัญชาการทหารบก เปิดเผยว่า ตนเป็นคนเลือกพ.อ.สำเร็จ ศรีหร่าย ให้ไปดำรงตำแหน่งผู้บัญชาการกองพลพัฒนาและพิทักษ์ทรัพยากรด้วยตัวเอง เป็นคนมีความรู้ทางภาคใต้ดี